b'\n_START_ARTICLE_\nMo\xc5\xa1e de Leon\n_START_PARAGRAPH_\nMo\xc5\xa1e de Leon, punim imenom Mo\xc5\xa1e ben \xc5\xa0em Tov (Guadalajara, 1240. - Arevalo, 1305.), \xc5\xbeidovski rabin i kabalist podrijetlom iz \xc5\xa0panjolske za kojeg se vjerovalo da je autor ili redaktor kabalisti\xc4\x8dkog spisa, Zohara._NEWLINE_Ve\xc4\x87inu \xc5\xbeivota proveo je u Kastilji u rodnom gradu. Zanimao se za Majmonidovu filozofiju, a pod utjecajem Abulafije napisao je djelo o stvaranju naslovljeno Or zarua. Poslije se posvetio prou\xc4\x8davanju kabale i kastiljanskih gnostika poput Mo\xc5\xa1ea iz Burgosa i Todra Abulafije._NEWLINE_U razdoblju 1286.-1295. napisao je mnogo radova o kabali na hebrejskom, me\xc4\x91u kojima \xc5\xa0o\xc5\xa1an edut (1286.), Nefe\xc5\xa1 ha-hahama (1290.) o du\xc5\xa1i i eshatologiji, te \xc5\xa0ekel ha-kode\xc5\xa1 (1292.), podrobno izlaganje nauka o sefirot.'